Kaasmaker bring kopers tot by haar voorstoep - Byvoegsels - Republikein
Monday, October 19th, 10:24:26
Kaasmaker bring kopers tot by haar voorstoep
Ronelle Rademeyer - Nadat Inge Geldenhuys (65) jare lank Saterdag na Saterdag vanaf haar kleinhoewe by Wilhelmstal Windhoek toe gery het om haar groot verskeidenheid tuisgemaakte kase op die Bio-Markt te verkoop, het sy op 'n dag besluit genoeg is genoeg. Vir dié ryery sien sy nie langer kans nie.
Sy bedink toe 'n vindingryke plan om potensiële kopers tot by haar voorstoep te bring. Dit was om 'n padstal en koffiewinkel te begin.
Kwetu Shop & Coffee Shop het in Desember 2019 sy deure geopen toe die vakansieseisoen in volle gang was en die een voertuig na die ander stilgehou het om te kyk wat dit bied.
Inge se kleinhoewe is aan die teenoorgestelde kant van die Okahandja-Karibib-pad as die baie bekende Wilhelmstal Padstal geleë wat reeds jare lank 'n gewilde stilhouplek vir motoriste is wat tussen Windhoek en die kus onderweg is.
Sy en haar man, Frans, het sowat 15 jaar gelede begin om papegaaie te teel – die soorte eg aan Afrika, maar ook digby 20 verskillende eksotiese papegaaisoorte van oraloor die wêreld.
Frans is in 2017 oorlede en sedertdien bedryf sy die kleinhoewe met sy verskillende kleinskaalse boerderye alleen.
"My man het altyd wildsvleis verwerk en biltong, droëwors, rookvleis en salami's gemaak en ek het 'n troppie Switserse melkbokke en 'n paar Jersey-koeie wat gemelk word sodat ek kaas kan maak. Ná sy dood het ek met die vleisverwerking voortgegaan."
Inge het in Noord-Duitsland grootgeword (sy was 'n nooi Seichter), maar omdat sy in 'n Afrikaanse familie ingetrou het, het sy self ook die kuns bemeester om biltong en droëwors te maak.
Haar opleiding as jong vrou in landbou-ingenieurswese in Duitsland het haar goed toegerus om ook ander landbouprodukte soos rou melk vir waardetoevoeging te verwerk – vandaar die kaasmakery.
Sy het oor die jare mete verskillende kase eksperimenteer en vervaardig omtrent 30 verskillende soorte kase. Harde kase, sagte kase, verouderde kase soos bloukaas – noem maar op. Inge maak dit.
Die bokke lewer maksimum so 20 liter melk per dag in optimale produksie en word met die hand gemelk. Die Jersey-koeie word met masjiene gemelk en die opbrengs is sowat 70 liter per dag.
Inge vertel sy pasteuriseer nie die melk nie, want dit bring mee dat die kaas minder geurig is.
Vir voer plant sy lusern en verbou ook groente en kruie in die groot tuin op die kleinhoewe.
Omdat die vleisverwerking en kaasmakery haar baie besig hou, koop sy die fyngebak vir die padstal by 'n bakster op Omaruru aan. So ook die ingelegde produkte wat by die padstal te koop is.
Die leerhandsakke wat sy aanhou, kom van 'n vrou op Hentiesbaai, vertel Inge. Die wolserpe en ander breiwerk is egter haar handewerk. Die wol koop sy by 'n boer in die omgewing wat alpakas aanhou. "Ek het nege spinwiele en spin die wol self," vertel Inge.
Tussen al haar take deur, bak sy koek vir die koffiewinkel en maak ook die lekkerste pasteie en quiche.
Die koekresepte wat sy gebruik, was haar ouma se beproefde resepte.
Inge kook ook turksvy- en suurlemoenstroop en maak gemmerbier. Dit kan daar geniet word, of vir wegneem gekoop word.
'n Skaars delikatesse wat 'n mens nie sommer raakloop nie, is ingelegde kwarteleiers. Sy verkoop ook kwateleiers in houers van ses elk.
'n Groot trekpleister is die geurige koffie van varsgemaalde bone wat sy bedien.
By Kwetu kan jy op die stoep aansit, of by een van die tafels onder die groot bome ontspan terwyl jou bestelling voorberei word.